

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/24-10/1

URBROJ: 238-10-02/24-27

Ivanić-Grad, 16. rujna 2024.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog** **Odluke o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d.**

Poštovani,

temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o** **davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d.**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Tamara Mandić, pročelnica Upravnog odjela za financije i proračun.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 127. Zakona o proračunu (Narodne novine, broj 144/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2024. godine donijelo je sljedeću

**O D L U K U**

**o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d.**

Članak 1.

Daje se suglasnost za zaduživanje trgovačkog društva Vodoopskrba i odvodnja Zagrebačke županije d.o.o. putem dugoročnog financijskog kredita kod Hrvatske poštanske banke d.d., Jurišićeva 4, Zagreb za sufinanciranje ulaganja u sklopu EU projekta „Razvoj vodnokomunalne infrastrukture aglomeracije Ivanić-Grad“ pod sljedećim uvjetima:

|  |  |
| --- | --- |
|  | Osnovni uvjeti |
| Iznos i valuta | 3.500.000,00 EUR |
| Vrsta kredita | Kredit dugoročni – EUR iz sredstava HBOR-a |
| Namjena kredita | Sufinanciranje EU projekta "Razvoj vodnokomunalne infrastrukture aglomeracije Ivanić-Grad" |
| Dinamika korištenja kredita | Temeljem zahtjeva za isplatom, najkasnije do 31.12.2026. |
| Ukupna kamatna stopa | 3,80% godišnja, fiksna; HBOR subvencionira redovnu kamatu po stopi subvencije u visini 50% godišnje; redovna kamatna stopa uz subvenciju kamate iznosi 1,90% godišnja, fiksna |
| Interkalarna kamatna stopa | Fiksna, obračunava se i naplaćuje u visini redovne kamatne stope mjesečno na iskorišteni iznos kredita u razdoblju od dana korištenja do dana stavljanja kredita u otplatu |
| Rok i način otplate kredita | 144 jednake mjesečne rate koje dospijevaju svakog zadnjeg dana u mjesecu, od kojih prva dospijeva na naplatu 31.1.2027. |
| Naknada za odobrenje | 0,30% od iznosa odobrenog kredita |
| Naknada za nepovučena, a rezervirana sredstva | Bez naknade |
| Naknada za prijevremenu otplatu | Bez naknade |
| Instrumenti osiguranja kredita | Obična i bjanko zadužnica u korist Banke  Obična zadužnica u korist HBOR na iznos subvencije |

Članak 2.

Povrat kredita za projekt „Razvoj vodnokomunalne infrastrukture aglomeracije Ivanić-Grad“ osigurava se iz naknade za razvoj na vodoopskrbnom području Grada Ivanić-Grada i Općine Kloštar Ivanić.

Članak 3.

Ova Odluka stupa na snagu prvoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ GRAD

GRADONAČELNIK

KLASA:

URBROJ: Predsjednik Gradskog vijeća:

Ivanić-Grad, \_\_\_\_\_\_\_\_\_ 2024.

Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d. |
| **PRAVNI TEMELJ:** | Na temelju članka 127. Zakona o proračunu (Narodne novine, broj 144/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za financije i proračun |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke je odredba članka 127. Zakona o proračunu („Narodne novine“, broj 144/21) kojom je propisano da se pravna osoba kojoj je osnivač ili suosnivač jedna ili više jedinica lokalne i područne (regionalne) samouprave može dugoročno zaduživati samo za realizaciju investicija koje se sufinanciraju iz fondova Europske unije uz suglasnost većinskog vlasnika odnosno osnivača, te odredba članka 35. Statuta Grada Ivanić-Grad („Službeni glasnik Grada Ivanić-Grada“, broj 01/21, 04/22) kojom je propisano da Gradsko vijeće odlučuje o suglasnosti za dugoročno zaduživanje pravne osobe u većinskom vlasništvu ili suvlasništvu Grada.

**II. OCJENA STANJA I OSNOVNA PITANJA KOJA SE UREĐUJU**

**O projektu:**

Aglomeracija Ivanić-Grad uskladit će se s Okvirnom direktivom o vodama (2000/60/EZ), Direktivom o zaštiti podzemnih voda od onečišćenja i pogoršanja stanja (2006/118/EZ) i s Direktivom o pročišćavanju komunalnih otpadnih voda (91/271/EEZ) kroz nadogradnju uređaja za pročišćavanje otpadnih voda III. stupnja pročišćavanja, dogradnju sustava javne odvodnje, povećanja priključenosti na sustav javne odvodnje te rekonstrukciju dijela postojećeg sustava javne odvodnje.

**Ciljevi projekta:**

* Projektom će se omogućiti povećanje priključenosti na sustav javne odvodnje u aglomeraciji Ivanić-Grad sa sadašnjih 55 % na 95 %
* Mjerama izgradnje i rekonstrukcije sustava jave odvodnje riješit će se problem neodgovarajućih hidrauličkih karakteristika sustava
* Nadogradnjom uređaja za pročišćavanje otpadnih voda na III. stupanj pročišćavanja i kapacitet 21.400 ES (ekvivalent stanovnika) cjelokupno opterećenje aglomeracije Ivanić-Grad će se pročišćavati odgovarajućim stupnjem pročišćavanja
* Aglomeracija Ivanić-Grad će biti usklađena s odredbama Direktive o pročišćavanju komunalnih otpadnih voda (91/271/EEZ)

**Financiranje projekta:**

* Ukupna vrijednost projekta iznosi **47.497.576,98 EUR**
* Ukupni prihvatljivi troškovi projekta iznose **37.998.061,58 EUR**
* Dodijeljena bespovratna sredstva iz Kohezijskog fonda Europske unije iznose **25.054.190,61 EUR**, odnosno **65,9354440%** iznosa prihvatljivih izdataka projekta
* Preostali iznos od **12.943.870,98 EUR** sufinancira se nacionalnim sredstvima, sa sljedećim udjelima:

|  |  |  |  |
| --- | --- | --- | --- |
| **Red. br.** | **Sufinancijeri** | **Udio sufinanciranja** | **Iznosi sufinanciranja** |
| 1. | Ministarstvo gospodarstva i održivog razvoja | 40% | **5.177.556,30 EUR** |
| 2. | Hrvatske vode | 40% | **5.177.556,30 EUR** |
| 3. | VIOZŽ d.o.o. | 20% | **2.588.758,38 EUR** |
|  | UKUPNO: | 100% | **12.943.870,98 EUR** |

**Plan financiranja projekta:**

Prema izračunu sredstava EU, od ukupnog troška ulaganja koja iznose 37,9 milijuna eura, 25 milijuna ili 65,94% će se financirati iz potpore EU-a, a preostali dio od 12,9 milijuna eura ili 34,06% će biti raspodijeljen na tri dijela između javnog isporučitelja društva Vodoopskrba i odvodnja Zagrebačke županije d.o.o., Hrvatskih voda te Republike Hrvatske.

Tablica izvora financiranja je dana u slijedećem prikazu:

*Tablica: Izvori financiranja (u tisućama kuna)*

|  |  |  |
| --- | --- | --- |
| IZVOR FINANCIRANJA S PROJEKTOM | Udio u % | Udio u % |
| Pomoć Zajednice | 65,94% |  |
| EU Fond | 65,94% |  |
| Doprinos domaćeg javnog sektora | 34,06% | 100,00% |
| Lokalna razina (VIOZŽ d.o.o.) | 0,18% | 0,52% |
| Kredit | 6,64% | 19,48% |
| Hrvatske vode | 13,63% | 40,00% |
| Republika Hrvatska | 13,63% | 40,00% |
| Ukupna financijska sredstva | 100,00% |  |

Javni isporučitelj će sredstva za sufinanciranje EU projekta osigurati iz kreditnih sredstava, a povrat kredita će se financirati iz Naknade za razvoj Grada Ivanić-Grada i Općine Kloštar Ivanić u omjeru 90 – 10 %.

**Projektna dokumentacija:**

U okviru projekta izrađena je projektna dokumentacija (Idejni i Glavni projekti) temeljem kojih su ishođene 5 lokacijskih dozvola i 18 građevinskih dozvola, dodatno je izrađen i Elaborat sanacije kolektora CIPP metodom za koji se ne ishodi dozvola.

Za UPOV Ivanić-Grad izrađen je Idejni projekt za koji se ne ishodi lokacijska dozvola jer su čestice u vlasništvu VIOZŽ-a, Građevinska dozvola će se ishoditi prema FIDIC žutoj knjizi.

Za područje obuhvata projekta izrađen je i Elaborat zaštite okoliša.

**Projekt uključuje:**

1. Investicijske mjere rekonstrukcije i sanacije i poboljšanja postojećeg sustava odvodnje:

* izgradnja 3 kišna preljeva
* izgradnja 4 retencijska bazena
* rekonstrukcija 2.884 m kolektora
* sanacija CIPP metodom 2.475 m kolektora i 59 okana

2. Investicijske mjere izgradnje sustava odvodnje:

* izgradnja 66.216 m gravitacijskih kolektora
* izgradnja 4.803 m tlačnih kolektora
* izgradnja 19 crpnih stanica
* izgradnja 1.769 priprema za kućne priključke

3. Investicijska mjera nadogradnje sustava pročišćavanja otpadnih voda:

* izgradnja UPOV-a Ivanić-Grad, sa III stupnjem pročišćavanja, kapaciteta 21.400 ES

**Sažetak investicijskih troškova:**

|  |  |
| --- | --- |
| **Studija izvodljivosti** | **EURO** |
| **Komponenta A: Sustav odvodnje otpadnih voda** | **25.882.371,76 €** |
| **Komponenta B: Izgradnja uređaja za pročišćavanje otpadnih voda aglomeracije Ivanić-Grad** | **6.958.656,85 €** |
| **Komponenta C: Nadzor** | **954.860,97 €** |
| **Komponenta D: Upravljanje projektom** | **597.826,00 €** |
| *Interno JPP* | *150.539,52 €* |
| *Vanjska podrška* | *447.286,48 €* |
| **Komponenta E: Promidžba i vidljivost** | **57.070,81 €** |
| **Ostali prihvatljivi troškovi:**  **Imovinsko-pravni odnosi** | **92.905,97 €** |
|  |  |
| **UKUPNO:** | **34.543.692,35 €** |
| Nepredviđeni troškovi 10% | 3.454.369,23 € |
| **SVEUKUPNO:** | **37.998.061,58 €** |

**Trajanje:**

Ukupno trajanje projekta definirano je Studijom izvodljivosti i iznosi 41 mjesec.

**Uvjeti kredita:**

|  |  |
| --- | --- |
|  | Osnovni uvjeti |
| Iznos i valuta | 1. 3.500.000,00 EUR |
| Vrsta kredita | Kredit dugoročni – EUR iz sredstava HBOR-a |
| Namjena kredita | Sufinanciranje EU projekta "Razvoj vodnokomunalne infrastrukture aglomeracije Ivanić-Grad" |
| Dinamika korištenja kredita | Temeljem zahtjeva za isplatom, najkasnije do 31.12.2026. |
| Ukupna kamatna stopa | 3,80% godišnja, fiksna; HBOR subvencionira redovnu kamatu po stopi subvencije u visini 50% godišnje; redovna kamatna stopa uz subvenciju kamate iznosi 1,90% godišnja, fiksna |
| Interkalarna kamatna stopa | Fiksna, obračunava se i naplaćuje u visini redovne kamatne stope mjesečno na iskorišteni iznos kredita u razdoblju od dana korištenja do dana stavljanja kredita u otplatu |
| Rok i način otplate kredita | 144 jednake mjesečne rate koje dospijevaju svakog zadnjeg dana u mjesecu, od kojih prva dospijeva na naplatu 31.1.2027. |
| Naknada za odobrenje | 0,30% od iznosa odobrenog kredita |
| Naknada za nepovučena, a rezervirana sredstva | Bez naknade |
| Naknada za prijevremenu otplatu | Bez naknade |

S obzirom na to da se u konkretnom slučaju radi o zaduživanju pravne osobe u suvlasništvu jedinica lokalne samouprave, mjerodavni propisi koji se primjenjuju su Zakon o proračunu („Narodne novine“, broj 144/21), Statut Grada Ivanić-Grada („Službeni glasnik Grada Ivanić-Grada“, broj 01/21, 04/22) i Pravilnik o postupku zaduživanja te davanju jamstava i suglasnosti jedinica lokalne i područne (regionalne) samouprave („Narodne novine“, broj 67/22).

Odredbom članka 127. stavka 2. Zakona o proračunu propisano je da se pravne osobe u većinskom vlasništvu ili suvlasništvu jedinica lokalne i područne (regionalne) samouprave mogu dugoročno zaduživati uz suglasnost većinskog vlasnika. Odredbom stavka 5. istog članka propisano je da ako statutom ili odlukom jedinice lokalne i područne (regionalne) samouprave nije propisano tko odlučuje o suglasnosti za zaduživanje, odluku donosi predstavničko tijelo jedinice lokalne i područne (regionalne) samouprave.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Grada.

**IV. OBRAZLOŽENJE ODREDABA PRIJEDLOGA ODLUKE**

**Članak 1.:** Propisuje davanje suglasnosti trgovačkom društvu Vodoopskrba i odvodnja Zagrebačke županije d.o.o., Zagreb, Vukomerečka cesta 89, za zaduživanje putem dugoročnog financijskog kredita kod Hrvatske poštanske banke d.d., radi sufinanciranja ulaganja u sklopu EU projekta „Razvoj vodnokomunalne infrastrukture aglomeracije Ivanić-Grad“, pod naznačenim uvjetima.

**Članak 2.:** Propisuje povrat kredita za EU projekt „Razvoj vodnokomunalne infrastrukture aglomeracije Ivanić-Grad“ iz sredstava naknade za razvoj Grada Ivanić-Grada i Općine Kloštar Ivanić.

**Članak 3.:** Propisuje objavu Odluke u „Službenom glasniku Grada Ivanić-Grada“.

Slijedom navedenog, Gradskom vijeću Grada Ivanić-Grada predlaže se usvajanje ove Odluke.